b'\n_START_ARTICLE_\nMona Wiig\n_START_SECTION_\nFra Oslo Nye via utlandet til Riksteatret\n_START_PARAGRAPH_\nTidlig i karrieren var Mona Wiig dukkespiller ved Oslo Nye. Hun videreutdannet seg i figurteaterfaget ved Kunstakademiet DAMU i Praha, som hadde en egen linje for dukketeater, samt ved Teatrul \xc8\x9a\xc4\x83nd\xc4\x83ric\xc4\x83 i Bucure\xc8\x99ti, Romania. _NEWLINE_Mona Wiig var en av dukkespillerne som medvirket i en barnetv-serie kalt Teatertrollene i 1969. De fire programmene inngikk i NRKs barneprogramrekke Kosekroken, som omfattet en rekke ulike programmer. Teatertrollene var marionetter, og de sentrale figurene i de fire programmene var to gutte-dukker som het Marius og Petter. Foruten Mona Wiig medvirket dukkespillerne Tone Bergli, Lisa Jacobsen og Ragnhild  Wang. Manus var skrevet av Beate Langset. Dukkene var laget av Tone Bergli, og regien var ved Rolf Clemens. Alle de fire episodene av Teatertrollene er per 2018 tilgjengelige p\xc3\xa5 NRKs nettsider._NEWLINE_I 1975 ble hun ansatt som konsulent ved Riksteatret, for \xc3\xa5 bygge opp en egen dukketeater-seksjon der. Hun ledet Riksteatrets dukketeater fra 1975 til 1980. I denne perioden var dette en selvstendig enhet i Riksteatrets organisasjon. Det ble tatt opp fem dukkespiller-elever ved Riksteatret i \xc3\xa5rene 1975-1978. Elevene fikk en tre\xc3\xa5rig utdannelse i teaterfaget, med vekt p\xc3\xa5 dukkespill. Wiig mente at det var viktig \xc3\xa5 tilf\xc3\xb8re elevene impulser fra utlandet, og hentet inn b\xc3\xa5de instrukt\xc3\xb8rer og dukkespillere fra \xc3\x98st-Europa som gjestende kunstnere. Riksteatrets egne ut\xc3\xb8vere turnerte i 1978 i Romania med stykket \xc3\x98stenfor sol og vestenfor m\xc3\xa5ne. I 1978 satte ensemblet ogs\xc3\xa5 opp forestillingen Peer Gynt som dukketeater for voksne, med rumenske Margareta Niculescu som regiss\xc3\xb8r. Mona Wiig selv regisserte Tor \xc3\x85ge Bringsv\xc3\xa6rds stykke Den store farveslukeren. Riksteatrets dukketeater ble lagt ned som egen avdeling i 1983, og dukkespillerne ble overf\xc3\xb8rt til Riksteatrets hovedensemble.\n_START_SECTION_\nChristiania Teater\n_START_PARAGRAPH_\nI 1985 etablerte Mona Wiig sammen med svenske G\xc3\xb6sta Kjellin figurteaterkompaniet Christiania Teater. Kompaniet var i virksomhet til begynnelsen av 1990-tallet.\n_START_SECTION_\nNorsk Dukketeater Akademi\n_START_PARAGRAPH_\nWiig tok initiativ til opprettelsen av Norsk Dukketeater Akademi i Fredrikstad, og var akademiets rektor i perioden 1991\xe2\x80\x931996, og faglig leder ved Akademi for figurteater ved H\xc3\xb8gskolen i \xc3\x98stfold fra 1996 til 1998. UNIMA-Norge hadde over lang tid arbeidet med \xc3\xa5 f\xc3\xa5 etablert en kunstfaglig figurteaterutdanning i Norge.\n_START_SECTION_\nDukken \xc2\xabT\xc3\xb8fflus\xc2\xbb\n_START_PARAGRAPH_\nEn av de mest kjente figurene skapt av Mona Wiig var dukken \xc2\xabT\xc3\xb8fflus\xc2\xbb, som var et fast innslag i NRKs julekalender Jul i Skomakergata. I et intervju med avisen VG fortalte Wiig at selv om dukken var utformet som en t\xc3\xb8ffel (som bodde under disken hos skomakeren som var seriens hovedperson), hadde hun bygget den opp fra grunnen av \xe2\x80\x93 den var ikke noen \xc2\xabombygd t\xc3\xb8ffel\xc2\xbb.\n_START_SECTION_\nBamsen \xc2\xabTeodor\xc2\xbb\n_START_PARAGRAPH_\nFor NRK laget Mona Wiig ogs\xc3\xa5 h\xc3\xa5nddukken \xc2\xabTeodor\xc2\xbb, som Birgit Str\xc3\xb8m i en \xc3\xa5rrekke ga scenisk liv og stemme i et stort antall fjernsynsprogrammer. Den f\xc3\xb8rste gangen Teodor var p\xc3\xa5 skjermen, var i 1974. I 1986 og 1991 viste NRK programserien Teodors julekalender, der den lille bj\xc3\xb8rnedukken i bl\xc3\xa5 overall var gjennomgangsfiguren.\n_START_SECTION_\nOrganisasjonsarbeid\n_START_PARAGRAPH_\nMona Wiig har ogs\xc3\xa5 v\xc3\xa6rt leder for UNIMA Norge, som er den norske avdelingen av den internasjonale interesseorganisasjonen for figurteater. Per 2018 er hun redaksjonsmedlem i UNIMA Norges tidsskrift \xc3\x85nd i hanske.\n_START_SECTION_\nDoktorgrad\n_START_PARAGRAPH_\nI juni 2017 tok hun doktorgraden (philosophiae doctor) ved Universitetet i Oslo, Institutt for lingvistiske og nordiske studier, med avhandlingen Opp som en drage?._NEWLINE__NEWLINE_Universitetet omtalte hennes doktorgradsavhandling som f\xc3\xb8lger:_NEWLINE_\xc2\xabFigurteater (tidligere kalt dukketeater) har hatt en tornefull vei i norsk kontekst b\xc3\xa5de innen kunstfeltet og i kunstutdanningen. Mona Wiig har sett p\xc3\xa5 utviklingen av estetisk praksis innen dukketeater og scenekunstutdanning i Tsjekkia. Forskningen viser at tsjekkisk dukketeater har fusjonert med teater og blitt til teater med skuespiller og dukker. Den tidligere skjulte og anonyme dukkespilleren har inntatt scenerommet sammen med dukker og andre objekter hvor de gjensidig interagerer i m\xc3\xb8te med publikum. \xe2\x80\x9dMagien\xe2\x80\x9d ligger i det synlige, og ikke i det skjulte.\xc2\xbb\n_START_SECTION_\nPriser og utmerkelser\n_START_PARAGRAPH_\nI 2012 ble Mona Wiig tildelt Tyrihansprisen, som utdeles av UNIMA Norge som p\xc3\xa5skj\xc3\xb8nnelse for en betydelig innsats for den norske figurteaterkunsten. Juryen fremhevet hennes sentrale rolle for utviklingen og profesjonaliseringen av norsk dukketeater, og uttalte blant annet:_NEWLINE_\xc2\xabHun er og har i alle \xc3\xa5r v\xc3\xa6rt opptatt av \xc3\xa5 styrke figurteatret i Norge som en egen kunstform, og kjempet for \xc3\xa5 f\xc3\xa5 til en profesjonsinstitusjon for dukkespillere._NEWLINE_(---) _NEWLINE_Hun har v\xc3\xa6rt og er en stor inspirator og p\xc3\xa5driver, ja som en mor har hun v\xc3\xa6rt, for en rekke profesjonelle dukkespillere og dukkemakere her til lands.\xc2\xbb'